
1. Reuniunea grupului "Vilnius 10" privind extinderea NATO - “Primăvara noilor aliaţi” - Bucureşti, 25-26 martie 2002 

“Summit-ul NATO de la Praga va lua în discuţie două probleme importante: extinderea Alianţei şi rolul său în lupta împotriva terorismului, la care se adaugă, în acest context, cooperarea între Rusia şi NATO”, a declarat, la 26 martie a.c., la încheierea reuniunii “Primăvara noilor aliaţi”, primul ministru ceh, Milos Zeman.

Acesta a amintit faptul că secretarul general al NATO, lordul George Robertson, a afirmat că opţiunea zero ţări candidate acceptate la summit-ul de la Praga nu există, urmând să fie acceptate între unul şi nouă state - fiecare dintre cei nouă candidaţi având şanse egale.

Premierul ceh consideră că mai importantă decât interoperabilitatea cu tehnica NATO este împărtăşirea unor valori comune şi participarea efectivă la lupta antiteroristă, “nu doar prin vorbe”.

În prezent, nu există opoziţie faţă de extinderea NATO, dar există criterii pe care ţările candidate trebuie să le îndeplinească. Acestea trebuie să devină nu doar membri formali ai Alianţei, primind garanţii de securitate, ci să îşi asume şi responsabilităţi privind politica de apărare comună, o contribuţie importantă fiind trimiterea de trupe în Afganistan. Deşi este o ţară mică şi are o armată mai puţin numeroasă, Cehia a contribuit la operaţiunile de menţinere a păcii în Kosovo şi pregăteşte trimiterea unor spitale de campanie în Afganistan, a mai spus Milos Zeman.

Premierul slovac, Mikulas Dzurinda, a afirmat că ţara sa este pregătită pentru summit-ul de la Praga şi se află mai aproape de NATO, pentru că va îndeplini obiectivele MAP şi îşi va manifesta solidaritatea cu celelalte state candidate. În Slovacia se alocă 2,89% din PIB, iar anul viitor cheltuielile pentru apărare vor creşte la 3%.

Reprezentantul Macedoniei a declarat că ţara sa nu este favorită în cursa pentru NATO, în acest an, dar speră că mai târziu va deveni membră al Alianţei Nord-Atlantice.

Şeful Guvernului albanez, Pandeli Majko, a apreciat că ţara sa “nu va pierde trenul” dacă nu primeşte o invitaţie de aderare, la Praga, considerând că este doar o chestiune de timp până cînd Albania va deveni membră NATO.

În Bulgaria, populaţia susţine în proporţie de 64% integrarea în NATO, 18% fiind sceptici, iar bugetul alocat apărării este de 3,1-3,5% din PIB, urmând să crească anul viitor, a declarat vicepremierul bulgar.

În cazul ţărilor baltice, două treimi dintre estonieni doresc integrarea în NATO, iar bugetul alocat apărării este de 2% din PIB, în timp ce letonienii susţin în proporţie de 63% integrarea în Alianţă şi alocă apărării 1,75% din PIB. 

▪ Opinii şi comentarii privind reuniunea grupului "Vilnius 10" 

“Dimensiunea sudică a NATO: Alianţa trebuie să accepte România şi Bulgaria dacă vrea să-şi îndeplinească strategia”

«Preşedintele SUA, George W. Bush, a efectuat o vizită la Varşovia în luna iunie 2001, prilej cu care a declarat că “extinderea NATO a îndeplinit promisiunile Alianţei. Aceste promisiuni duc acum spre Est şi Sud, spre Nord şi mai departe”. Este vorba de o declaraţie remarcabilă din partea unui preşedinte, care nu este cunoscut drept un mare multilateralist. Oare s-a referit la România şi Bulgaria? Unii membri din NATO apreciază că probabil acest lucru l-a avut în vedere.

La 13 februarie a.c., la Istanbul, miniştrii de externe ai Greciei şi Turciei s-au alăturat omologilor lor din România şi Bulgaria şi au declarat că extinderea zonei de securitate şi stabilitate trebuie să includă România şi Bulgaria. Această declaraţie reprezintă concretizarea apelului lui George W. Bush privind extinderea NATO “de la Marea Baltică la Marea Neagră”.

Acest obiectiv nu poate fi îndeplinit fără a admite în NATO cel puţin una din cele două ţări menţionate din Europa de Sud-Est. La Praga, în luna noiembrie a.c., Alianţa Nord-Atlantică va decide oficial care state vor fi invitate să adere. La Washington şi în alte capitale din ţările membre ale NATO, procesul acestei evaluări este avansat. Aderarea ţărilor baltice şi a Sloveniei este sigură. România şi Bulgaria nu ştiu care va fi soarta lor, dar angajamentul acestora privind asumarea valorilor şi a viziunii strategice a NATO este mai presus de orice îndoială. Ele sunt următoarele pe listă.

Având în vedere că luna noiembrie nu este departe, Europa şi SUA vor începe să examineze dimensiunea sudică - dar statele membre ale NATO trebuie să facă mai mult decât să spună “da” sau “nu” ţărilor candidate. Ele trebuie să accepte provocarea de a analiza ţările candidate şi de a face opţiuni bine documentate în privinţa statelor care trebuie să adere la Alianţă şi de ce. Există consensul tot mai mare de ambele maluri ale Atlanticului că o Alianţă mai extinsă este de dorit, dar se impune o analiză mai realistă a patrimoniului pe care îl aduce fiecare stat candidat. Americanii şi europenii se vor întreba: ce ţară va face NATO mai puternică prin alianţa militară şi prin însuşirea valorilor comune ale membrilor săi? Un răspuns bine chibzuit, obiectiv, trebuie să includă şi România şi Bulgaria. Extinderea NATO spre Europa de Sud-Est va oferi Alianţei Nord-Atlantice perspectiva progresului în trei zone prioritare: întărirea securităţii regionale, promovarea stabilităţii şi democraţiei şi impulsionarea creşterii economice şi a integrării.

În primul rând, aderarea României şi Bulgariei la NATO va întări securitatea, deoarece aceste două ţări sunt cele mai mari, deţin cea mai numeroasă populaţie din rândul statelor candidate şi s-au dovedit, totodată, parteneri loiali în conflictele din Bosnia şi Kosovo şi în războiul împotriva terorismului. Chiar în aceste momente, ele acordă sprijin forţelor NATO din Asia Centrală. România a trimis un pluton de poliţie militară şi un avion Hercules C-130 pentru a participa la Forţa de Asistenţă pentru Securitate sub mandat ONU din Afganistan, iar Bulgaria a pus la dispoziţie baze şi spaţiul aerian.

România şi Bulgaria vor forma un bastion în regiunea Mării Negre, servind intereselor strategice tradiţionale ale NATO şi nevoilor presante de securitate ale Alianţei. Totodată, vor asigura o legatură deplină continuă cu Ungaria, Turcia şi Grecia şi protecţie mai departe, Italiei, Spaniei şi Franţei.

În al doilea rând, România şi Bulgaria vor întări stabilitatea şi democraţia regională şi vor reduce riscul unui conflict. România, de exemplu, este o democraţie stabilă şi a realizat reforma armatei, reducând la jumătate numărul militarilor şi alocând 2,5% din PIB pentru a avea o forţă militară modernă ce ar putea completa forţele NATO. România şi-a examinat cu seriozitate mentalitatea şi a adoptat poziţia toleranţei, sprijinită de lege. Ea abordează în mod deschis istoria sumbră a modului în care regimurile din trecut i-au tratat pe evrei şi alte minorităţi etnice.

În sfârşit, faptul că va privi spre sud, spre România şi Bulgaria, îi va permite Alianţei să impulsioneze creşterea economică şi integrarea a ceea ce a reprezentat până acum piesa absentă a puzzle-lului european al Alianţei. Extinderea NATO a stabilizat mediul economic în noile state membre şi a creat oportunităţi pentru companii europene şi americane.

Europa de Sud-Est este matură pentru aceeaşi creştere sub umbrela NATO, care va putea sprijini toate statele din această regiune în care războaiele au făcut adesea ravagii, inclusiv în Balcani. O rată de creştere de 1,6% în 2000 şi de 4,8% în 2001, potrivit Fondului Monetar Internaţional, asigură României al doilea PIB cel mai dinamic în rândul ţărilor candidate la Uniunea Europeană. Se prevede ca economia românească să crească cu 4,6% anul acesta, ceea ce ar însemna cea mai înaltă rată de creştere din regiune.

După 11 septembrie 2001, NATO a declarat că un atac împotriva unuia din membrii săi este de fapt un atac împotriva tuturor. Prin aceasta, NATO a confirmat un adevăr: NATO este astăzi o organizaţie de securitate şi nu pur şi simplu o alianţă defensivă. Acum, ea trebuie să profite de oportunitatea oferită de Sud pentru a deveni o Alianţă extinsă, continuă, puternică, liberă, care priveşte înainte şi care este încrezătoare în viitorul ei.»

*

“Campania antiteroristă din Afganistan a reprezentat o şansă pentru două din candidatele la aderarea la NATO”

«Importanţa strategică a regiunii Mării Negre, care a servit în campania împotriva terorismului din Afganistan şi ar putea fi folosită într-un eventual atac împotriva Irakului, a crescut după atentatele împotriva SUA de la 11 septembrie 2001, aducând în prim plan candidaturile României şi Bulgariei la aderarea la Organizaţia Tratatului Atlanticului de Nord.

Cele două ţări beneficiază în prezent de un tratament favorabil, în pofida faptului că statele occidentale nu s-au declarat întotdeauna ferm convinse că aceste două candidate la aderarea la NATO tratează cu seriozitate reformele democratice, reforma armatei şi eforturile de combatere a corupţiei.

În condiţiile în care NATO pare a fi pregătită să iniţieze cea mai amplă extindere cu prilejul summit-ului de la Praga din noiembrie a.c., România şi Bulgaria au accelerat aplicarea unor măsuri menite să le garanteze integrarea în structurile euro-atlantice.

Printre aceste politici, destinate sporirii şanselor candidaturii la NATO ale României şi Bulgariei se numără decizia guvernelor român şi bulgar de a demonstra Statelor Unite ale Americii că pot fi parteneri militari de încredere, prin participarea la campania antiteroristă din Afganistan. Astfel, cele două state şi-au deschis spaţiul aerian necondiţionat şi au oferit acces armatei americane la facilităţile militare navale şi terestre.

Mai mult, trupe române şi bulgare au fost integrate Forţei de Asistenţă pentru Securitate în Afganisfan (ISAF), însărcinată cu garantarea securităţii în Kabul, iar guvernul român a oferit o unitate specială. De asemenea, România şi Bulgaria şi-au triplat aproape prezenţa în cadrul misiunilor internaţionale de menţinere a păcii din Balcani, pentru a permite statelor aliate să se concentreze asupra problemei afgane.

În cursă pentru a impresiona administraţia americană, privită ca vocea critică în stabilirea listei finale a statelor care vor fi invitate să adere la NATO, România şi Bulgaria au făcut indirect Statelor Unite ale Americii promisiunea că vor fi disponibile în cazul unor viitoare campanii militare americane, inclusiv pentru un eventual atac împotriva Irakului, fapt care nu a trecut neobservat. Oficialii SUA continuă însă să sublinieze că România şi Bulgaria trebuie, pentru a-şi asigura invitaţia de a adera la NATO şi pentru a-şi schimba imaginea de codaşe în această cursă, să accelereze reformele politice, în principal în ceea ce priveşte combaterea corupţiei şi să soluţioneze probleme de felul celei privind minorităţile.

SUA au fost în mod deosebit preocupate de faptul că bugetele destinate de cele două candidate apărării sunt scăzute şi că forţele lor armate nu pot “interopera” cu cele ale NATO. Însă administraţia americană a apreciat creşterea cheltuielilor destinate apărării cu două procente din PIB, precum şi eforturile României şi Bulgariei de a accelera procesul de restructurare şi de modernizare a echipamentelor.

“Sunt aici pentru a încuraja ambele state să alerge către linia de sosire”, a declarat adjunctul ministrului american al aparărării, Richard Armitage, a cărui prezenţă la summit-ul Vilnius-10 de la Bucureşti subliniază şansele României şi Bulgariei de a deveni state membre ale NATO. “SUA doresc o cât mai amplă şi mai robustă extindere”, a insistat înaltul oficial american.

Trebuie evidenţiat faptul că România şi Bulgaria beneficiază în prezent, în eforturile lor de aderare la NATO, de sprijinul clar şi neaşteptat al Greciei şi Turciei, două ţări aliate care nu au avut un dialog coerent din cauza problemelor bilaterale, dar care acum se unesc pentru a susţine interesele regiunii şi anume “prezervarea stabilităţii”.»

*

«În urmă cu un an, ideea unei posibile aderări a României şi Bulgariei la NATO, în noiembrie 2002, părea hilară şi mulţi au crezut că statele baltice aspirante la structurile nord-atlantice ar putea fi “ostaticele” relaţiilor cu Rusia.

Însă, după consumarea evenimentelor tragice de la 11 septembrie, anul trecut, şi odată cu declanşarea războiului internaţional antiterorist, flancul sudic al blocului militar nord-atlantic a devenit brusc mult mai important, iar deficienţele de ordin intern ale unor state candidate, precum România, au trecut pe planul al doilea.

Preşedintele Rusiei, Vladimir Putin, a decis să nu facă prea multă vâlvă în jurul aderării celor trei state baltice la NATO în schimbul unei mai mari influenţe a Rusiei în cadrul NATO, unei mai bune relaţii cu SUA şi unei mai mari libertăţi de acţiune în republica separatistă Cecenia, în Ucraina, Republica Moldova şi Georgia.

Administraţia americană, concentrată acum pe amplul război antiterorist din Afganistan şi din alte părţi ale lumii, vede în summit-ul de la Praga, şansa sărbătoririi unităţii europene şi a definitivării planurilor NATO privind extinderea, prin acceptarea a până la şapte state candidate: Estonia, Letonia, Lituania, Slovenia, Slovacia, România şi Bulgaria.

Celelalte trei state candidate - Albania, Macedonia şi Croaţia - sunt considerate a avea puţine şanse la Praga.

Oficialii americani au subliniat că SUA nu vor lua nici o decizie în privinţa viitorilor membri, până la sfârşitul lunii septembrie, mai precis după aflarea rezultatului alegerilor din Slovacia, unde fostul premier, naţionalistul Vladimir Meciar, ar putea reveni la putere, fapt care ar submina şansele ţării sale de a adera la NATO.»

*

«SUA au dat indicii clare legate de faptul că vor sprijini o extindere lărgită a frontierelor nord-atlantice înspre Europa de Est, în cadrul summit-ului NATO din toamna acestui an.

“La Praga, naţiunile noastre vor face un pas istoric în direcţia înlăturării ultimelor linii de demarcaţie din Europa”, a declarat preşedintele George W. Bush, în mesajul transmis de adjunctul Secretarului de Stat al SUA, Richard Armitage, cu prilejul reuniunii Grupului Vilnius, desfăşurată în zilele de 25-26 martie, la Bucureşti

“Vom acţiona pentru a adapta structurile NATO şi pentru a-i îmbunătăţi capacităţile, astfel încât societăţile noastre şi cetăţenii să fie mai bine protejaţi în faţa noilor ameninţări, de oriunde ar apărea acestea”, a mai spus preşedintele american.

Opţiunile în procesul de lărgire a NATO variază de la o extindere restrânsă, în care acceptate ar fi Slovacia, Slovenia şi un stat baltic, la o extindere lărgită, mult mai ambiţioasă, care să includă toate cele trei state baltice, dar şi România şi Bulgaria.

România şi Bulgaria considerate, în urmă cu un an, ca având puţine şanse de aderare, au reuşit în ultimele luni să câştige de partea lor sprijinul câtorva state membre NATO, mizând pe un aspect pe care atacurile teroriste din SUA l-au acutizat: consolidarea flancului sudic al Alianţei şi realizarea unei punţi care să lege aliaţii europeni de Turcia.

Ambele state au contribuit cu resurse materiale şi umane la misiunile NATO şi ale SUA din Balcani şi Afganistan.»

*

“Grupul de la Vilnius începe să acţioneze”

«Este evident că nu toate ţările reprezentate la Bucureşti vor deveni, la Praga, noi membri ai Alianţei Nord Atlantice. Din “Grupul de la Vilnius” fac parte zece ţări: Albania, Bulgaria, Croaţia, Estonia, Letonia, Lituania, Macedonia, România, Slovacia şi Slovenia. Slovenia şi-a manifestat dorinţa de a adera la NATO, încă în timpul valului trecut al extinderii, atunci când la Alianţă au aderat Cehia, Polonia şi Ungaria. Tot atunci ar fi putut şi Slovacia să devină un nou membru al NATO, dacă în acea perioadă ţara nu ar fi fost condusă de guvernul lui Vladimir Meciar, faţă de care Occidentul manifesta atunci o atitudine destul de reticentă. Ţările baltice au şanse destul de mari să adere la Alianţă, în pofida protestelor Rusiei. S-ar putea să fie analizate în mod pozitiv şi candidaturile României şi Bulgariei.

În schimb, ţările balcanice (Croaţia, Macedonia şi Albania) nu au nici o şansă să adere la acest organism. Aceasta, însă, deocamdată, deoarece ele preferă să se afle într-un singur grup cu vecini ceva mai norocoşi, pentru ca Alianţa să nu uite de intenţiile lor pentru integrare.

Reuniunea de la Bucureşti reprezintă doar începutul unei serii întregi de acţiuni guvernamentale, menite să demonstreze intenţia ţărilor din Europa Centrală de a adera la NATO, precum şi dorinţa Alianţei de a lua în calcul candidaturile lor. Nu întâmplător în capitala română au sosit pentru a participa la reuniunea “Grupului de la Vilnius” preşedintele polonez Aleksander Kwasniewski, precum şi premierii Greciei, Turciei şi Cehiei, Costas Simitis, Bulent Ecevit şi Milos Zeman. În acest fel, la reuniunea de la Bucureşti au fost prezeţi şi conducători ai unor state care au aderat deja la NATO în primul val de extindere, precum şi lideri ai unor importante state din regiune.

Şi mai reprezentativă promite a fi reuniunea liderilor celor zece state candidate, care se va desfăşura la Riga, în luna iulie a acestui an. Ea va fi ultima reuniune de acest fel înainte de summit-ul NATO de la Praga şi, este de aşteptat ca - în cazul în care mai pot apărea surprize în ceea ce priveşte selecţia candidaţilor - acestea să se producă la Riga.

Cu toate acestea, reuniunea de la Bucureşti reprezintă şi ea un indiciu destul de bun al faptului că ţările candidate nu au de gând să stea cu mâinile încrucişate, ci vor încerca să elaboreze o poziţie comună, înainte de aderarea lor la Alianţă. Observatorii doresc să afle deja de pe acum dacă nu cumva această poziţie comună va duce la continuarea solidarităţii regionale şi după aderarea ţărilor din Europa Centrală şi de Est la NATO. La urma urmei, nu trebuie uitat faptul că aproape în toate cazurile (poate doar cu excepţia Sloveniei) este vorba de ţări deloc bogate şi de armate sărace, ceea ce va necesita subvenţii importante din partea Alianţei Nord Atlantice. Cu eforturi comune este mult mai uşor să obţii astfel de subvenţii...» 

*

“Contururile noii Alianţe”

«Vor fi şapte. Cu excepţia cazului în care ar avea loc un “seism politic” într-una ori alta dintre capitale, şapte noi state vor fi invitate, la summit-ul NATO din luna noiembrie 2002, să se alăture Alianţei Nord-Atlantice. Nimeni nu dă nume, iar Milos Zeman, premierul ceh, glumeşte chiar atunci când subliniază că identificarea acestor state seamănă cu intriga unui “bun roman poliţist”.

După reuniunea pe care şefii de guvern ai ţărilor candidate au avut-o recent la Bucureşti, nu mai există, însă, nici o îndoială. Astfel, în zilele de 21 şi 22 noiembrie a.c., la Praga, cele 19 state membre în NATO ar trebui să le adreseze invitaţii oficiale Bulgariei, Estoniei, Letoniei, Lituaniei, României, Slovaciei şi Sloveniei. Nu vor mai rămâne decât Albania şi Macedonia în “sala de aşteptare”, dar până atunci li se va alătura şi Croaţia.

Evident, limbajul oficial este mai prudent. În opinia secretarului general al NATO, lordul George Robertson, de exemplu, vor exista “între una şi nouă invitaţii” la Praga. Secretarul de stat adjunct american, Robert Armitage, a declarat că doreşte extinderea “cea mai robustă cu putinţa” şi se aşteaptă, fără a avansa cifre, la o “undă verde” pentru “toate ţările ce se vor califica, de la Baltica până la Marea Neagră şi Adriatică”. Mai mult, spune el în numele Statelor Unite ale Americii, care vor avea ultimul cuvânt, “nimeni nu va fi exclus din raţiuni geografice sau istorice, ori din cauza vreunei puteri din afara” Alianţei. Altfel spus, Rusia nu va avea drept de veto.

Astfel, în decurs de un an, situaţia s-a schimbat din temelii. În aceeaşi perioadă a anului trecut, speculaţiile erau în toi: va fi admisă o singură ţară baltică, ori toate trei? Dar România şi Bulgaria cărora, obiectiv, li se reproşează o rămânere în urmă?

Atacurile teroriste comise în Statele Unite ale Americii la 11 septembrie 2001 au modificat datele problemei. Ele au marcat “o cotitură”, remarcă primul-ministru sloven Janes Drnovsek. Raliarea lui Vladimir Putin la cauza comună împotriva terorismului face mai mult decât verosimil ceea ce părea - nu demult - a ţine de utopie. NATO şi Rusia sunt angajate în negocieri dificile, desigur, dar mai puţin acerbe în privinţa unei relaţii calitativ noi. Iar R. Armitage, a cărui ţară a ignorat cu semeţie ofertele Alianţei Nord-Atlantice de a participa la campania afgană, admite că “nu avem niciodată destui aliaţi”.

Cu toate acestea, mai rămân câteva elemente de incertitudine. Nu pentru Slovenia, care poate considera admiterea ei ca fiind un lucru sigur. Zarurile sunt aruncate şi pentru cele trei state baltice, care vor adera împreună. De altfel, chiar şi în epoca ezitărilor, atunci când temutul “nu” al liderilor ruşi suscita temeri în ceea ce priveşte bunele relaţii dintre Rusia şi ţări deosebit de exigente, precum Germania, nu avea sens o expunere - în trei rânduri - la dorinţa lui V. Putin, în loc să-l facă pe aceasta “să înghită”, dintr-o dată, o triplă pastilă amară.

În schimb, Slovacia poate crea probleme. Nu însă, în configuraţia sa politică actuală. Nicholas Burns, ambasadorul american la NATO, a dat însă de înţeles că ar exista o piedică serioasă în calea aderării acestei din urmă ţări, în cazul în care Vladimir Meciar, fostul premier naţionalist, ar reveni la putere în urma alegerilor din luna septembrie a.c.

Nici cazul României şi cel al Bulgariei nu sunt întru totul clare. Dacă ele avansează mai repede pe calea reformelor decât colegele lor baltice, de exemplu, acest lucru se datorează faptului că au avut de parcurs o cale mai lungă pentru a recupera întârzierea. După un deceniu pierdut, Bulgaria şi România accelerează ritmul. Însă economia lor este încă foarte rămasă în urmă, iar corupţia omniprezentă.

Pe de altă parte, candidaturile României şi Bulgariei - deşi nimeni nu o spune - sunt consolidate de faptul că aderarea lor la Uniunea Europeană nu se află pe ordinea de zi în acelaşi timp cu cea a celorlalte aspirante est europene, pregătite să intre în rândurile acesteia în anul 2004. Este dificil de imaginat că ele ar putea avea parte de un dublu refuz (din partea NATO şi a UE), ce ar putea face ca opinia publică românească şi cea bulgară să pună la îndoială întreaga apropiere dureroasă de Occident.

Fiecare dintre aderările aşteptate, se arată în Declaraţia comună a summit-ului de la Bucureşti, “va consolida bazele NATO şi capacitatea sa de a face faţă noilor provocări”.

A fost nevoie de intervenţia unui simplu invitat, Thierry de Montbrial, din cadrul Institutului Francez de Relaţii Internaţionale (IFRI), pentru a explica faptul că Alianţa Nord-Atlantică este “relativ marginalizată” şi că este pe cale să se transforme într-un “club politic”. El a fost, însă, contrazis cu putere de reprezentanţii ţărilor membre şi ai statelor candidate, în cursul acestei reuniuni la nivel înalt “corecte din punct de vedere politic”.»

*

“Omisiunea reuniunii de la Bucuresti”

«Reuniunea statelor candidate la NATO, desfăşurată sub genericul “Primăvara Noilor Aliaţi” a avut un rol stimulant pentru cel mai extins posibil val de aderare.

Dacă la ultimul val de extindere a Alianţei Nord-Atlantice, chiar şi invitarea la aderare a cinci state - Slovacia, Slovenia, Estonia, Lituania şi Letonia - părea irealizabilă, recent, actualii membrii NATO din Europa de Est, SUA şi alte ţări au dat speranţe şi României şi Bulgariei privind faptul că este posibil ca ele să primească invitaţia de aderare, cu prilejul summit-ului Extinderii Alianţei Nord-Atlantice de la Praga, din luna noiembrie.

Nevoia unei dimensiuni sudice, care va asigura o punte teritorială către Turcia şi un mai bun acces la Afganistan, a fost evidenţiată în declaraţia făcută de Secretarul de Stat Adjunct al SUA, Richard Armitage, care a pledat pentru “cea mai robustă aderare posibilă la NATO”, ca şi de senatorii americani Tom Daschle şi Trent Lott. Din păcate însă, problema asupra căreia ar fi trebuit să se focalizeze reuniunea de la Bucureşti, a părut să fie uitată în euforia generată de “jocul numerelor”. Şi anume, definirea noii misiuni a NATO în lumea de după 11 septembrie, în care Alianţei Nord-Atlantice nu i-a revenit un rol de protagonist.

Necesitatea redefinirii misiunii NATO nu a fost însă pierdută din vedere nici de preşedintele SUA, George W. Bush, nici de secretarul general al NATO, lordul George Robertson. “Vom acţiona pentru a adapta structurile NATO şi pentru a ameliora capacităţile sale, astfel încât cetăţenii noştri să fie mai bine protejaţi împotriva noilor pericole, indiferent din ce parte vin acestea”, a declarat G. W. Bush în mesajul transmis reuniunii. În alt mesaj transmis înainte de această reuniune, cu prilejul unui discurs pronunţat la Universitatea Carol din Praga la 21 martie, lordul Robertson a subliniat necesitatea ca NATO să se adapteze strategic la lupta împotriva terorismului şi la noua cooperare cu Rusia.

În ceea ce reprezintă poate cele mai pregnante comentarii privind lacunele NATO, lordul Robertson a lansat o provocare la adresa Europei, ca ea să depună eforturile necesare pentru a contracara noile pericole. “Au loc în prezent numeroase dezbateri privind unilateralismul SUA şi slăbiciunea Europei. Multe sunt eronate. Dar este deplin adevărat faptul că dacă Europa nu face mai mult din punct de vedere militar, nu vom fi capabili să operăm alături de forţele armate americane care se modernizează rapid. Astfel, dacă Europa doreşte să se impună pe măsura ponderii economice pe care o deţine, atunci când se confruntă cu crize la porţile ei, sau chiar mai extinse, trebuie să-şi modernizeze armatele. Şi să o facă rapid”, a afirmat secretarul general al NATO. Modalitatea prin care poate realiza acest lucru este aceea de a face o prioritate din bugete mari alocate apărării şi din investiţii mai mici.

Fără îndoială, lordul Robertson are dreptate. Numai ţărilor care au dovedit că au operat aceste adaptări li se va acorda atenţie în următorul val de aderare. Până atunci, atât SUA cât şi actualii membri în NATO trebuie să se focalizeze mai puţin asupra numărului de ţări care vor adera şi mai mult asupra cheltuielilor destinate apărării, asupra gradului de pregătire militară şi a unei cooperări militare transatlantice mai mari, necesară pentru a contracara pericolele pe care le prezintă terorismul şi armele de distrugere în masă. Dacă NATO nu îşi redefineşte misiunea, avantajele oferite de aderarea extinsă se vor pierde.

Un alt pericol care pândeşte guvernele din Europa Centrală şi de Est privind speranţele lor legate de un viitor luminos în NATO şi Uniunea Europeană este riscul împotmolirii în bătălii ce ţin de trecutul lor naţionalist. Premierul populist al Slovaciei, ostracizat de Occident, depune în prezent eforturi majore pentru a reveni la putere. O lege ungară care oferă avantaje etnicilor maghiari din ţări vecine cu Ungaria nemulţumeşte profund mai multe guverne vecine. Este posibil ca multe dintre aceste probleme să reflecte tensiuni politice interne, în condiţiile în care în unele din aceste ţări se apropie alegerile. Ungaria, de exemplu, şi-a apărat până acum cu fermitate aşa-numita “lege a statutului”, având în vedere că vor avea loc alegeri legislative în aprilie 2002, iar micul Partid Ungar al Vieţii şi Dreptăţii (MIEP) de extremă dreapta, ar putea deţine echilibrul puterii.

Aceste dispute dobândesc o semnificaţie mai profundă în condiţiile în care ţări precum Slovacia, România şi Bulgaria aşteaptă invitaţia de aderare la NATO.

Întrebat despre ascensiunea naţionalismului în regiune, Richard Armitage a abordat aceste tendinţe de pe o poziţie echilibrată. “Naţionalismul nu este necunoscut în ţara noastră. Procesul democratic este tot atât de ordonat, curat, şi elegant ca atunci când faci cârnaţi. Fotografia instantanee poate că nu e atât de agreabilă, dar cu timpul direcţia devine clară”, a afirmat R. Armitage. Liderii ţărilor aspirante la NATO, cele trei state baltice, plus Slovenia, Slovacia, România, Bulgaria, Macedonia şi Albania au evitat menţionarea disputelor etnice în declaraţia finală a reuniunii care a subscris la apelul preşedintelui G. W. Bush pentru o ofertă de extindere “robustă” în noiembrie 2002.»

*

“NATO, instrument eficient pentru SUA în vederea unei politici globale mai agresive”

«În timp ce Marea Britanie şi alte state membre înaintează anevoios spre acorduri privind extinderea UE spre Est, Administraţia americană apasă pe acceleraţia maximă pentru a reunifica Europa - sub auspiciile şi în condiţiile puse de America şi, mai ales, în beneficiul ei.

Extinderea îngrijorătoare a puterii şi influenţei Americii survine aproape fără a exista o dezbatere pe această temă în capitalele europene occidentale, “sub nasul” liderilor din Franţa şi Germania presaţi de alegeri şi ai altora din Marea Britanie, Italia şi Spania prea dornici să se supună ordinelor liderilor americani. Totuşi, planul SUA, urmărit în prezent de emisari la nivel înalt are implicaţii politice, militare şi comerciale enorme.

Un asemenea expansionism al SUA în Europa, care merge în tandem cu demersul american tot atât de neşovăielnic în Asia Centrală, ar putea reprezenta adevăraţii zori ai erei de singură superputere. Procesul este probabil ireversibil şi ridică semne de întrebare atât pentru integraţioniştii europeni cât şi pentru statele-naţiune.

Vehiculul ales pentru acest nou concert al Europei orchestrat de SUA, este NATO, organizaţie prin tradiţie condusă de SUA. Catalizatorul a fost data de 11 septembrie, iar elementul-cheie este summit-ul NATO de la Praga din noiembrie. Şapte state din Europa de Est vor fi invitate la aderare - Lituania, Letonia, Estonia, Slovenia, Slovacia, Bulgaria şi România. Altele precum Croaţia, Macedonia şi Albania vor rămâne pe lista de aşteptare sperând să le vină rândul curând. Ucraina şi Georgia se află pe muchie. Şi dacă toate acestea nu sunt suficiente, se pare ca Rusia însăşi va fi atrasă pentru a deveni un gen de membru asociat. În acest moment, NATO va putea înconjura întreaga emisferă nordică.

Cu alte cuvinte, se prefigurează în Europa transformarea de după Războiul Rece. Odată oficializate relaţiile de securitate şi militare, vor urma pentru SUA cu siguranţă şi investiţii economice, acorduri în domeniul asistenţei, al armelor şi comerţului.

Rolul NATO după Războiul Rece a constituit un subiect de dezbateri aprinse. Divergenţele dintre SUA şi Europa privind campania din Kosovo, bugetele apărării şi forţa europeană de reacţie rapidă, nu au făcut situaţia mai uşoară. NATO, căreia nu i-a revenit un rol de protagonist după alacurile din 11 septembrie, având în vedere că SUA au mers pe cont propriu în Afganistan, părea să fie o cortină pentru parteneriatul de după era Cortinei de fier.

Administraţia americană a început să examineze eventuale modalităţi, în împrejurări radical schimbate, de a face din NATO un instrument eficient al unei politici globale mai agresive şi unilaterale a SUA. Teoretic, această aspiraţie există deja. George W. Bush s-a angajat la Varşovia în luna iunie 2001 să asigure libertate şi securitate pentru “toate democraţiile europene, de la Baltica la Marea Neagră”. Dar acum, SUA au găsit noi întrebuinţări pentru NATO şi extinderea este un factor-cheie.

Aşa cum au procedat întotdeauna, SUA doresc să sprijine NATO mai ales pentru a-şi sprijini propria securitate - expusă în prezent unui pericol fără precedent. De aceea, a primi noi membri pentru ca ei să sprijine “războiul împotriva terorismului” devine brusc un demers mult mai tentant. Acest lucru este valabil mai ales pentru Bulgaria şi România, aflate în flancul sudic al NATO. Ambele ţări asigură deja baze pentru forţele aeriene americane spre Afganistan şi forţe de pace la Kabul şi în Balcani. Totodată, nici una dintre ele nu pare să dea înapoi (spre deosebire de Turcia) în faţa perspectivei unor noi războaie via Marea Neagră spre Irak, sau chiar în Iran şi Caucaz, în condiţiile în care ministrul de externe al Bulgariei, Solomon Passi a declarat la Bucureşti că cele două ţări “folosesc cât mai bine această oportunitate tragică”.

Administraţia preşedintelui George W. Bush vede clar aici ocazia, numai vag întrezărită de o UE delăsătoare, de a progresa în privinţa intereselor americane de securitate, comerciale şi energetice, în Europa de Est şi dincolo de aceasta. În acest scop, NATO pare destinat să devină în mult mai mare măsură decât în trecut o organizaţie “politică”, în condiţiile în care criteriile de aderare pun un mai mare accent pe guvernarea democratică decât pe capacitatea militară.

Cea mai rapidă extindere a NATO realizată vreodată sub conducerea SUA transmite un mesaj limpede acelor europeni care vor respinge presupusa hegemonie globală a SUA printr-o mai mare integrare. Acest mesaj este: prin extindere, NATO, condusă de SUA, şi Europa, vor fi reunite în pofida europenilor. Aceştia sunt în pericol de a deveni spectatori la propria lor nuntă.»

 

2. Lucrările summit-ului arab de la Beirut 

 

Preşedintele libanez, Emile Lahoud, le-a cerut, la 27 martie a.c., în discursul de deschidere a lucrărilor summit-ului, partenerilor săi arabi, să nu se supună “presiunilor” ce vizează încetarea Intifadei şi a rezistenţei împotriva Israelului.

“Cel mai mare pericol este acela ca noi să ne supunem presiunilor internaţionale care ne cer încetarea rezistenţei şi a Intifadei, nu în schimbul suprimării ocupaţiei şi a recuperării drepturilor, ci a opririi violenţei”, a afirmat E. Lahoud, preşedintele în exerciţiu al summit-ului. “Ce înseamnă încetarea violenţelor, dacă ocupaţia continuă?”, a adăugat el.

Delegaţiile palestiniană şi saudită s-au retras de la summit-ul arab de la Beirut, protestând astfel faţă de refuzul autorităţilor libaneze de a îi permite preşedintelui palestinian, Yasser Arafat, să se adreseze în direct participanţilor, printr-o legătură prin satelit.

“Am decis să ne retragem de la summit după ce preşedintele libanez Emile Lahoud, care conduce lucrările, a refuzat să îi permită preşedintelui Y. Arafat să se adreseze omologilor săi arabi printr-o legătură prin satelit”, a afirmat un membru al delegaţiei palestiniene.

Partea palestiniană a solicitat o explicaţie din partea preşedintelui libanez în privinţa refuzului de a permite realizarea transmisiei prin satelit, iar prinţul moştenitor al Arabiei Saudite, Abdallah ben Abdel Aziz, a cerut Libanului să prezinte scuze delegaţiei palestiniene.

*

Preşedintele sirian, Bashar al-Assad, a propus, la 27 martie a.c., liderilor arabi reuniţi la Beirut ruperea totală a relaţiilor cu Israelul şi le-a cerut să sprijine în continuare, material şi moral, Intifada.

“Propun ruperea relaţiilor dintre ţările arabe şi Israel, până la realizarea unei păci drepte şi globale, cu retragerea israeliană totală din toate teritoriile ocupate în 1967”, a afirmat preşedintele sirian, cerându-le omologilor săi şi să continue sprijinirea Intifadei.

B. Assad a solicitat sprijinirea rezistenţei împotriva ocupaţiei, în special a rezistenţei libaneze, până la eliberarea tuturor teritoriilor Libanului, pledând şi în favoarea “dreptului de a opune rezistenţă al poporului palestinian”.

Preşedintele sirian a încercat să ofere şi o justificare pentru atentatele comise de palestinieni împotriva civililor israelieni. “Uciderea unor civili şi a unor persoane nevinovate este un fapt reprobabil, dar nu în cazul acesta, unde este vorba despre o ocupaţie. Ocupantul este un om fără onoare, fie că este înarmat sau nu. În Israel, toată lumea este înarmată”, a spus el.

Summit-ul arab de la Beirut s-a încheiat cu adoptarea unui plan în care se propune Israelului o pace globală în schimbul retragerii sale totale din teritoriile arabe ocupate în 1967 şi al găsirii unei soluţii la problema refugiaţilor palestinieni.

Adoptarea planului coincide cu avertismentele palestiniene privind o reocupare iminentă a Ramallah-ului, cartierul general al preşedintelui palestinian, de către armata israeliană, ca ripostă la atentatele sinucigaşe care au loc zilnic.

Summit-ul a marcat şi o relaxare a relaţiilor dintre Irak şi vecinii săi din Golf, concretizată printr-un acord de neagresiune între Irak şi Kuweit. Documentul stipulează că “Irakul respectă suveranitatea şi securitatea Kuweitului, ceea ce va garanta evitarea a tot ceea ce poate duce la repetarea evenimentelor din 1990”.

Irakul a obţinut introducerea unei clauze în declaraţia finală a summit-ului, potrivit căreia “orice atac contra unei ţări arabe, inclusiv Irakul, va ameninţa stabilitatea regională”.

“Planul de pace adoptat este "inacceptabil" în forma sa actuală, deoarece va duce la desfiinţarea statului evreu”, a declarat un purtător de cuvânt al Ministerului israelian de Externe. “Nu putem accepta dreptul la reîntoarcere al refugiaţilor palestinieni. Aşa ceva ar duce la apariţia a două state palestiniene”, a declarat acesta.

În opinia sa, crearea unui stat palestinian în Cisiordania şi Fâşia Gaza, precum şi reîntoarcerea în Israel a refugiaţilor ar însemna sfârşitul statului evreu.

Israelul a refuzat întotdeauna reîntoarcerea celor aproximativ 3,7 milioane de refugiaţi palestinieni, susţinând că acest fapt ar schimba echilibrul demografic în favoarea arabilor. Cu toate acestea, Ministerul de Externe israelian a apreciat că declaraţia finală a summit-ului dă unele speranţe prin evocarea perspectivei normalizării relaţiilor cu Israelul.

“Israelul are o atitudine pozitivă faţă de orice tentativă de pace şi de normalizare a situaţiei. Propunerea saudită este importantă, dar cu siguranţă îşi va pierde din strălucire dacă terorarea nu va fi oprită”, se arată într-un comunicat al ministerului. “Problemele dificile ridicate de summit-ul de la Beirut nu pot fi ignorate, şi nici limbajul dur folosit de anumiţi participanţi”, subliniază comunicatul, evitând să se refere direct la apelul de susţinere a Intifadei şi rupere a relaţiilor cu Israelul lansat în special de preşedintele sirian, Bashar al-Assad.

Într-un interviu publicat la 27 martie a.c. de către cotidianul "Yediot Aharonot", premierul Ariel Sharon a afirmat că revenirea la graniţele dinaintea războiului israeliano-arab din iunie 1967, preconizată de iniţiativa saudită de pace dezbătută la Beirut, “ar distruge Israelul”.

“Dacă vorbim de o retragere până la liniile din 1967, aceasta contravine fundamental Rezoluţiilor 242 şi 338 ale ONU, la care s-au referit toate Guvernele israeliene, în măsura în care ele oferă Israelului opţiunea de a păstra zonele de securitate”, a declarat Ariel Sharon.

 

3. Situaţia din Orientul Mijlociu

▪ Rezoluţia 1402 a Consiliului de Securitate al ONU 

Consiliul de Securitate al Naţiunilor Unite a adoptat, la 30 martie a.c., o rezoluţie prin care cere retragerea trupelor israeliene din Ramallah (Cisiordania).

În mod cu totul neobişnuit pentru reuniunile Naţiunilor Unite, un membru al Consiliului a lăsat scaunul gol, nici un reprezentant al Siriei, membru nepermanent al Consiliului de Securitate, nefiind prezent la votarea Rezoluţiei, cu toate că acest moment a fost amânat timp de peste o oră.

Rezoluţia 1402, propusă spre votare de Norvegia, care asigură preşedinţia prin rotaţie a Consiliului, a fost adoptată cu 14 voturi pentru şi nici o abţinere.

Ambasadorul sirian Mikhail Wehbe, care şi-a reluat locul în sală după încheierea votului, a explicat absenţa Siriei prin faptul că Rezoluţia “nu face nici o referire la decizia istorică luată la summit-ul arab de la Beirut”.

În preambulul Rezoluţiei, Consiliul de Securitate subliniază “preocuparea gravă faţă de deteriorarea situaţiei prin recentele atentate sinucigaşe cu bombă din Israel şi atacul militar împotriva Cartierului General al preşedintelui Autorităţii Palestiniene”.

Potrivit textului adoptat, celor două părţi li se solicită să “se angajeze imediat pe calea unui armistiţiu constructiv” şi totodată, este solicitată "retragerea trupelor israeliene din oraşele palestiniene, inclusiv din Ramallah”.

De asemenea, Israelul şi palestinienii trebuie să coopereze deplin cu generalul Anthony Zinni, emisarul american în Orientul Mijlociu, care se află în regiune pentru reluarea negocierilor în vederea unei rezolvări politice a conflictului.

Consiliul declară, de asemenea, amintind precedentele sale cerinţe, că doreşte “încetarea imediată a tuturor actelor de violenţă, adică a actelor teroriste, de provocare, incitare şi distrugere”.

Yehuda Lancry, reprezentantul Israelului, a apreciat că această rezoluţie, care solicită retragerea trupelor israeliene din Ramallah, fără ca un apel similar să fie lansat palestinienilor pentru încetarea atacurilor sinucigaşe cu bombă, suspendă dreptul ţării sale la autoapărare.

“Rezoluţia 1402 recompensează terorismul palestinian”, a declarat Y. Lancry, reafirmând că Israelul este dispus să colaboreze cu emisarul american.

Nasser al Kidwa, reprezentantul Palestinei, a mulţumit membrilor Consiliului, adăugând că sperase “un text mai ferm” şi şi-a exprimat regretul faţă de “poziţia negativă” a reprezentantului israelian.

Ambasadorul Siriei a apreciat că “rezoluţia pune pe acelaşi plan victima şi criminalul” şi şi-a manifestat dezacordul pentru faptul că în textul menţionat “nu figurează condamnarea terorismului israelian”.

De asemenea, el a deplâns graba Consiliului de a rezolva chestiuni atât de serioase, fără a lăsa timp reprezentanţilor să se consulte cu autorităţile din ţările lor.

*

Israelul a reacţionat rapid faţă de rezoluţia 1402 a Consiliului de Securitate al ONU, prin care i se cere să-şi retragă armata din oraşul Ramallah, în care a fost izolat preşedintele palestinian Yasser Arafat.

“Avem multă stimă pentru Consiliul de Securitate şi opinia comunităţii internaţionale, mai ales a prietenilor noştri americani, dar în acest moment, consideraţiile noastre sunt mai importante”, a declarat purtătorul de cuvânt al Ministerului Afacerilor Externe, Arieh Meckel. “Nu am intrat în Ramallah de plăcere, ci pentru a-l face să înţeleagă pe Yasser Arafat că acest lucru nu mai poate continua”, a adăugat el, referindu-se la seria de atentate antiisraeliene.

A. Meckel a reacţionat favorabil la apelul inclus în rezoluţia adresată israelienilor şi palestinienilor, cu privire la iniţierea imediată a negocierilor pentru găsirea unui armistiţiu. “Este exact ceea ce încercăm să facem”, a afirmat el. “Am fi fost mai mulţumiţi dacă am fi avut parte de mai multă înţelegere faţă de motivele ofensivei israeliene, reprezentate de terorismul palestinian”, a adăugat el.

*

Armata israeliană a primit ordinul de a-l "neutraliza" pe preşedintele Yasser Arafat, în cartierul său general de la Ramallah, în Cisiordania, dar fără a-l ataca fizic, a declarat, la 31 martie a.c., purtătorul de cuvânt al armatei, generalul Ron Kitrey.

“Am primit ordin din partea Guvernului de a-l neutraliza pe Yasser Arafat fără a-l ataca fizic”, a afirmat generalul R. Kitrey, pentru postul public de radio "Kol Israel". Întrebat care este sensul pe care l-ar da termenului de "neutralizare", generalul a răspuns că nu se află acolo pentru a face exerciţii semantice. “Suntem conştienţi de faptul că Yasser Arafat ar putea fi lovit în mod accidental, dar ofiţerii şi soldaţii care acţionează la faţa locului sunt perfect conştienţi de acest pericol”, a adăugat acesta. “Operaţiunea va dura atât timp cât va fi necesar şi cred că va dura mai multe zile”, a adăugat R. Kitrey.

“Israelul are intenţia clară de a-l ucide pe Yasser Arafat”, a afirmat negociatorul-şef palestinian, Saeb Erakat, după anunţul privind luptele date în apropierea biroului preşedintelui palestinian de la cartierul său general din Ramallah.

“Israelienii au intenţia clară de a-l ucide pe Y. Arafat şi se pregătesc pentru a o face. O să auzim într-una dintre zilele următoare că un soldat israelian a replicat unor tiruri, că un glonţ rătăcit l-a atins pe preşedintele Y. Arafat sau că o grenadă a scăpat, din greşeală şi l-a ucis”, a adăugat el.

Potrivit lui S. Erakat, premierul israelian “şi-a dat deja acceptul pentru ca acesta să fie ucis, calificându-l drept inamic”. “El a declarat deja că regretă că nu l-a ucis în timpul asediului de la Beirut, din 1982 şi acum e mai decis ca niciodată să o facă”, a mai afirmat S. Erakat.

*

Preşedintele american, George W. Bush l-a îndemnat pe Yaser Arafat să acţioneze energic împotriva terorismului, şi a apreciat că Israelul are dreptul de a se apăra împotriva atentatelor.

“Y. Arafat poate face mult mai mult”, a declarat preşedintele G. Bush, într-o conferinţă de presă. El a apreciat că, în pofida blocadei impuse preşedintelui palestinian, acesta “mai are încă destui oameni care ascultă de el”.

“Cred că trebuie să se ridice şi să condamne, în limba arabă, aceste atacuri. Trebuie să precizeze clar că Autoritatea Palestiniană nu susţine aceste activităţi teroriste şi că forţele sale de securitate fac tot posibilul pentru a împiedica asemenea acte”, a declarat preşedintele american. 

George W. Bush a spus, totodată, că a primit asigurări de la Guvernul israelian cu privire la securitatea preşedintelui Y. Arafat şi la faptul că “nu i se va face vreun rău acestuia”.

“Înţeleg perfect nevoia Israelului de a se apăra”, a afirmat preşedintele american. “Este o ţară care a fost ţinta unui val de atentate chiar în inima oraşelor sale, care au ucis copii, femei, oameni nevinovaţi. Această ţară are dreptul de a se apăra”, a mai declarat el.

*

Analiştii apreciază că ameninţarea Iordaniei, de a regândi relaţiile diplomatice cu Israelul în situaţia în care statul evreu va continua atacurile împotriva palestinienilor, ar putea obliga şi alte ţări arabe care au legături cu statul evreu, îndeosebi Egiptul, să-şi reevalueze atitudinea. 

Ministrul de externe al regatului haşemit, Marwan Muasher, l-a convocat pe ambasadorul israelian la Aman, Oded Eran, pentru “a exprima indignarea profundă a guvernului iordanian şi condamnarea absolută a practicilor israeliene iresponsabile”. 

La rândul său, premierul iordanian Ali Abul Ragheb a calificat drept "act criminal israelian" asaltul asupra oraşului Ramallah, îndeosebi asupra birorurilor preşedintelui Autorităţii Naţionale Palestiniene, Yasser Arafat. Abul Ragheb a cerut comunităţii internaţionale să autorizeze desfăşurarea de trupe ONU în teritoriile ocupate pentru a garanta protecţia poporului palestinian. 

Iordania, mediator-cheie în conflictul din Orientul Mijlociu, învecinată cu Israelul şi ANP, intenţionează să facă presiuni asupra premierului israelian Ariel Sharon, pentru a răspunde pozitiv apelurilor adresate de liderii occidentali şi arabi de încetare a ofensivei militare împotriva palestinienilor. 

Această ofensivă, condamnată de toţi liderii arabi, şi situaţia din teritoriile palestiniene, în special la Ramallah, unde Y. Arafat este asediat de câteva zile în biroul său de către israelieni, s-a aflat în centrul unei convorbiri telefonice recente între regele Abdullah al II-lea al Iordaniei şi preşedintele egiptean Hosni Mubarak. 

Egiptul, deopotrivă vecin cu Israelul şi ANP, având la rândul său un rol important de mediator al conflictului din zonă, a fost prima ţară arabă care a semnat un acord de pace cu Israelul, în 1979, urmată de Organizaţia pentru Eliberarea Palestinei în 1993, prin acordurile de la Oslo, şi de regatul haşemit, în 1994. 

Mauritania a stabilit relaţii diplomatice cu statul Israel în 2000, în timp ce Tunisia, Marocul, Omanul şi Qatarul au menţinut relaţii comerciale cu această ţară în anii '90.

Aceste ultime patru ţări arabe au anunţat că vor suspenda relaţiile economice cu Israelul în semn de protest pentru ceea ce au calificat drept folosirea excesivă a forţei de către armata israeliană în timpul Intifadei palestiniene din Gaza şi Cisiodania, începută în septembrie 2000. 

Din motive similare, Egiptul şi-a retras ambasadorul din Israel în noiembrie 2000, iar Iordania a refuzat să-şi mai trimită ambasadorul la Tel Aviv, însă nici una dintre aceste două ţări nu a suspendat relaţiile diplomatice cu statul evreu. 

“O ruptură a relaţiilor ar fi inevitabilă dacă Ariel Sharon îşi continuă campania împotriva lui Y. Arafat şi a poporului palestinian”, a declarat un diplomat arab. “Cred că guvernele din Egipt şi Iordania, între care există în momentul de faţă consultări, vor lua o decizie comună, referitor la relaţiile cu Israelul, pentru că nu mai pot ignora revendicările popoarelor lor”, a adăugat acesta. 

La 31 martie a.c., şeful diplomaţiei iordaniene a convocat ambasadorii la Aman din partea SUA, Rusiei, Chinei, Franţei şi Marii Britanii - membri permanenţi ai Consiliului de Securitate al ONU - pentru a le cere “trimiterea de forţe de securitate ale Naţiunilor Unite pentru a scoate trupele israeliene din teritoriile palestiniene”. “Cred că este o cerere populară în întreaga lume arabă de a trimite căşti albastre pentru a proteja civilii palestinieni şi guvernul lor”, a declarat premierul iordanian. 

Avertismentul lansat de premierul iordanian coincide cu manifestaţiile a mii de persoane în întreaga lume arabă, în special în Iordania, Egipt, Irak şi Yemen, împotriva Israelului şi a “tăcerii şi pasivităţii” guvernanţilor săi în faţa ofensivei armatei israeliene împotriva palestinienilor.

*

Mai multe manifestaţii ostile intervenţiei ordonate de premierul israelian Ariel Sharon în Cisiordania, au avut loc la 29 martie a.c. în Franţa, Germania şi Grecia.

La Paris, aproximativ 1.000 de persoane au manifestat contra "logicii războiului" lui Ariel Sharon. Această adunare a fost organizată la iniţiativa mai multor mişcări de apărare a drepturilor omului sau asociaţii. Manifestanţii au purtat pancarte pe care se putea citi "Solidaritate cu poporul palestinian", "Israel-Apartheid" şi au scandat "Sharon, asasin". 

La Bordeaux, aproximativ 300 de persoane şi-au manifestat susţinerea faţă de poporul palestinian. Sub sloganul "Sharon, asasin" şi "Opriţi baia de sînge", manifestanţii au cerut "retragerea coloniştilor israelieni".

La Strasbourg, între 2.000 şi 3.000 de persoane, venit în special din Franţa, Germania şi Belgia, au manifestat pentru susţinerea poporului palestinian şi a Intifadei, la chemarea Partidului Musulmanilor din Franţa (PMF).

În Germania, câteva mii de persoane au manifestat în întreaga ţară contra strategiei antiteroriste a Statelor Unite şi a angajării militare a Germaniei şi pentru pace în Orientul Mijlociu, cu ocazia marşurilor pacifiste tradiţionale de Paşte.

Manifestanţii au cerut Guvernului german să nu participe la războiul dus de Statele Unite. Ei au denunţat comportamentul armatei israeliene în teritoriile palestiniene, acuzându-o că aduce atingere dreptului internaţional şi au cerut oprirea spiralei violenţelor.

În total, peste 1.000 de persoane au defilat la Hanovra, în cadrul primelor marşuri organizate în acest oraş, în ultimii zece ani, 500 de persoane au ieşit în stardă la München, iar alte 300 la Düsseldorf. 

Mitinguri de protest au mai avut loc la Stuttgart, în faţa comandamentului central al trupelor americane din Europa, la Duisburg, Sarrebrück, Maienz, Bremen, Berlin şi Zwickau.

La Atena, în Grecia, deputaţii greci din întreg spectrul politic, îngrijoraţi de soarta lui Yasser Arafat, au protestat în faţa Ambasadei Israelului, cerând retragerea forţelor israeliene din Ramallah. 

Ample manifestaţii împotriva acţiunilor israeliene au avut loc şi în Orientul Mijlociu. Peste 45.000 de studenţi egipteni au manifestat în campusurile universitare din mai multe oraşe ale ţării, contra agresiunii israeliene în teritoriile palestiniene. Peste 10.000 de persoane au manifestat, de asemenea, la Tripoli, contra ultimei ofensive israeliene din teritorii. Manifestanţii, libieni, dar şi egipteni, sudanezi şi alţi cetăţeni arabi, s-au adunat în faţa birourilor reprezentanţei Autorităţii Palestiniene din capitala libiană.

Peste 15.000 de libanezi şi palestinieni au manifestat la Beirut, Saida şi Tyr, două oraşe din Libanul de Sud, pentru a-şi exprima sprijinul faţă de preşedintele palestinian, Yasser Arafat. La Beirut, aproximativ 3.000 de persoane s-a deplasat la sediul Naţiunilor Unite din oraş şi au cerut organizaţiei să asigure protecţia poporului palestinian.

Manifestaţii de susţinere a palestinienilor au avut loc şi în Bahrein, Kuweit şi Oman. Mii de irakieni au manifestat, la rândul lor, la Bagdad, contra "agresiunilor barbare" ale Israelului şi a asediului preşedintelui palestinian.

 

4. Situaţia din Republica Moldova

Participanţii la Marea Adunare Naţională din Chişinău au adoptat, la 31 martie a.c., o rezoluţie “cu privire la abolirea dictaturii comuniste şi restabilirea democraţiei pluraliste”, în care solicită ca “Parlamentul Republicii Moldova să fie convocat în termen de 48 de ore, pentru ca acesta să interzică activitatea partidelor de orientare fascistă, nazistă şi comunistă, precum şi folosirea denumirii şi simbolisticii fasciste, naţionaliste şi comuniste, a numelor sau imaginilor persoanelor care au reprezentat aceste doctrine sau grupări politice totalitare”.

În rezoluţie se mai cere ca “Guvernul, Procurorul General, directorul Serviciului de Informaţii şi Securitate, preşedintele Companiei de stat Teleradio Moldova, directorul televiziunii şi radioului naţional să-şi prezinte demisia în cadrul aceleiaşi şedinţe a Parlamentului”.

“Cei 101 deputaţi, precum şi supleanţii de pe listele respective să-şi depună mandatele, iar Preşedintele să stabilească data alegerilor parlamentare anticipate şi să-şi dea demisia”, se mai menţionează în documentul citat.

Anterior, Procurorul General al Republicii Moldova, Vasile Rusu, a declarat că Marea Adunare Naţională este o acţiune ilegală şi anticonstituţională şi că orice document adoptat de participanţi este nul şi nu are putere juridică. 

Liderul Partidului Popular Creştin-Democrat, Iurie Roşca, a declarat că marea Adunare Naţională va continua până la soluţionarea tuturor revendicărilor manifestanţilor. 

Studenţii şi elevii de la instituţiile de învăţământ din Chişinău, precum şi alţi manifestanţi s-au alăturat, la 1 aprilie a.c., protestarilor care au stat şi în cursul nopţii în faţa clădirii Guvernului.

Reprezentanţi ai Consiliului Naţional pentru Salvarea Democraţiei, format în cadrul Marii Adunări Naţionale, au declarat că membrii Comitetului de grevă au luat decizia de a suspenda orele de curs în instituţiile de învăţământ pentru două zile, timp în care autorităţile trebuie să dea un răspuns revendicărilor participanţilor la demonstraţie.

Şeful Serviciului de presă al Preşedinţiei, Alexandru Bejenari a declarat că estimările prezentate de organizatorii Marii Adunări Naţionale, potrivit cărora la acţiune ar fi participat 80.000 de persoane, sunt exagerate şi chiar "ridicole". Potrivit acestuia, la manifestaţie au participat cel mult 25.000 de persoane. Reprezentantul Preşedinţiei a afirmat că “organizatorii acţiunii au dislocat oamenii spre periferiile pieţei, în timp ce în mijloc densitatea era mică şi astfel s-a creat iluzia unei participări masive”.

 

5. Progresele privind negocierile de aderare la UE

Primele conferinţe de aderare ale statelor candidate cu UE care au loc pe perioada preşedinţiei spaniole a Uniunii, desfăşurate la 21 martie a.c. la Bruxelles, au adus o serie de ţări cu un pas mai aproape de intrarea în structurile comunitare. 

"Zece nunţi şi două înmormântări" - este formula folosită în cercurile de la Bruxelles pentru a descrie evoluţia actuală a procesului de extindere a UE. Zece dintre ţările candidate speră să finalizeze negocierile până la sfârşitul acestui an şi să adere în 2004 la UE. Alte două ţări candidate, România şi Bulgaria, se aşteaptă ca "Cei 15" să le spună că trebuie să-şi continue eforturile pentru îmbunătăţirea performanţelor lor economice înainte de a fi primite în Uniune. Cu toate acestea, atât România cât şi Bulgaria sunt decise să facă tot ce le stă în putere pentru a transforma "ceremonia funerară" în "logodnă", apreciază analiştii.

Uniunea Europeană a promis că va suplimenta ajutoarele financiare şi asistenţa specială pentru România şi Bulgaria. Totuşi, aceste două ţări se tem că problemele instituţionale legate de viitoarea extindere şi problemele financiare care vor apare după primirea a zece state mai sărace în Uniune vor diminua "apetitul" UE pentru extindere, fapt pentru care cele două ţări ar prefera mai degrabă să obţină o promisiune concretă din partea UE, cu stabilirea unei date precise înainte de extinderea prevăzută pentru anul 2004.

▪ Polonia

Polonia a încheiat, recent, două capitole, şi anume, controversatul capitol privind libera circulaţie a capitalurilor (pentru care negocierile au durat luni de zile) şi capitolul referitor la impozite. Polonia a obţinut în privinţa circulaţiei capitalurilor o perioadă de tranziţie de 12 ani, cea mai bună ofertă a UE la acest capitol către ţările candidate. Analiştii sunt de părere că acest lucru ar putea determina celelalte ţări candidate care au închis provizoriu capitolul privind libera circulaţie a capitalurilor să ceară redeschiderea lui ceea ce Comisia Europeană speră totuşi să nu se întâmple.

Comisarul european pentru extindere, Guenter Verheugen, a salutat închiderea de către Polonia a acestui capitol, fapt pe care l-a apreciat drept "un progres important" în negocierile de aderare şi a ţinut să sublinieze că Uniunea Europeană “a făcut eforturi mari pentru a răspunde nevoilor particulare ale Poloniei”.

▪ Republica Cehă 

Un alt punct important pe agenda conferinţelor de aderare era acela privind închiderea capitolului referitor la transporturi de către Republica Cehă. Guvernul ceh nu agreează propunerea Comisiei Europene privind instituirea unei perioade de tranziţie pentru transportul rutier, fapt pentru care a decis să amâne închiderea acestui capitol. Pavel Telicka, negociatorul-şef al Cehiei pentru relaţia cu UE, nu a exclus posibilitatea ca acest capitol să fie redeschis în timpul preşedinţiei daneze a UE, subliniind că ţara sa “nu va închide capitolul referitor la transporturi până când nu va obţine ceea ce doreşte”.

▪ Lituania 

Lituania a reuşit să închidă capitolul referitor la impozite, ajungând astfel la 24 de capitole de negociere închise provizoriu. Negociatorii lituanieni au obţinut o perioadă de tranziţie privind plata accizelor la ţigari, până la sfârşitul anului 2009 - cea mai lungă perioadă de tranziţie acordată de UE vreunei ţări candidate în această privinţă.

Lituania insistă în continuare să i se acorde sprijin fnanciar pentru închiderea cât mai rapidă şi dezafectarea centralei nucleare de la Ignalina. Experţii lituanieni şi cei occidentali estimează că Lituania ar avea nevoie de circa 9 miliarde euro până în 2020 pentru a compensa închiderea acestei centrale.

Pe de altă parte, Lituania speră să poată închide capitolul "Justiţie şi Afaceri Interne" la viitoarea conferinţă de aderare Lituania-UE programată pentru luna aprilie şi să înregistreze cele mai bune rezultate la capitolele rămase neînchise, inclusiv cel privind energia, în timpul preşedinţiei spaniole a UE.

 

 

▪ Bulgaria 

Bulgaria a deschis ultimele capitole de negociere pe care nu le deschisese încă - Uniunea Economică şi Monetară, Justiţie şi Afaceri Interne şi libera circulaţie a capitalurilor, apreciind acum că a reuşit să ajungă din urmă celelalte state candidate care se află în plutonul considerat fruntaş. Totuşi, negociatorul-şef al Bulgariei pentru relaţia cu UE, Meglena Kuneva, recunoaşte că ţara sa mai are încă multe de făcut şi a insistat că există pericolul creării unui decalaj uriaş între ţările care vor fi primite în Uniune în 2004, pe de o parte, şi România şi Bulgaria, de cealaltă parte, dacă "Cei 15" nu vor menţiona şi pentru aceste două ţări o posibilă dată a aderării lor. “Ar fi ca un contract pe care ambele părţi vor fi obligate să îl respecte”, a precizat M. Kuneva.

▪ Malta

Malta a încheiat la această rundă de negocieri capitolul "Justiţie şi Afaceri Interne", fără vreo derogare sau stabilirea unor perioade de tranziţie, această ţară totalizând 21 de capitole de negociere încheiate. Dintre cele 10 ţări care urmează să fie primite în UE in 2004, Malta a închis cele mai puţine capitole. Totuşi, atât preşedinţia spaniolă a UE cât şi Comisia Europeană au subliniat că progresul unei ţări nu este evaluat în funcţie de numărul de capitole închise.

Malta şi-a anunţat intenţia de a închide alte cinci capitole până la sfârşitul preşedinţiei spaniole a UE, pentru a rămâne cu numai trei capitole în curs de negociere în a doua jumătate a acestui an.

▪ Republica Cipru

Această ţară nu a reuşit să închidă capitolul referitor la impozite, deoarece Uniunea Europeană nu a fost de acord cu solicitarea părţii cipriote în sensul stabilirii unor perioade de tranziţie în ceea ce priveşte impozitarea unei serii întregi de produse.

▪ Slovacia

Slovacia a închis negocierile la capitolul "Impozite", ajungând astfel la 23 de capitole de negociere închise. Negociatorul-şef al Slovaciei, Jan Figel, şi-a exprimat satisfacţia că ţara sa a reuşit să-şi atingă obiectivele propuse. Slovenia a obţinut perioade de tranziţie pentru aplicarea taxei pe valoarea adaugată la energia termică şi energia electrică, plata accizelor la ţigări şi plata TVA în domeniul construcţiilor. Jan Figel nu a exclus posibilitatea ca ţara sa să redeschidă capitolul referitor la libera circulaţie a capitalurilor şi să încerce să obţină un acord mai avantajos, deşi s-a subliniat că ceea ce a fost valabil în cazul Poloniei nu este obligatoriu să se aplice în cazul Slovaciei şi, din acest motiv, solicitările celor două părţi să fie diferite.

▪ Estonia

Estonia a închis patru noi capitole: libera circulaţie a persoanelor, transport, uniune vamală, justiţie şi afaceri interne, ajungând astfel la 24 de capitole închise. Partea estonă speră ca până la finalul preşedinţiei spaniole a UE să închidă provizoriu negocierile şi la capitolele energie, impozite şi politică regională. Alar Straimann, negociatorul-şef al Estoniei cu UE, a subliniat că nu trebuie să se acorde atenţie doar numărului de capitole încheiate, ci modului în care acordurile pot căpăta mai multă substanţă.

6. Activitatea curentă a Uniunii Europene

 

Miniştrii apărării ai "Celor 15", reuniţi recent la Zaragoza, au decis să acţioneze pentru a mări capacităţile militare ale Uniunii Europene. Preşedinţia spaniolă a UE a propus, cu acest prilej, instituirea unei politici europene comune în materie de armament.

Uniunea Europeană “nu trebuie să rămână în urmă în materie de apărare”, a declarat ministrul spaniol al apărării, Federico Trillo-Figueroa, potrivit căruia UE trebuie să micşoreze diferenţele faţă de SUA în ceea ce priveşte capacităţile militare şi bugetul destinat apărării.

Federico Trillo-Figueroa s-a declarat împotriva unei "împărţiri a rolurilor" pe plan internaţional între UE şi SUA. În acest sens, a menţionat că opinia sa personală "nu coincide" cu opinia celor care consideră că SUA trebuie să preia acţiunile militare iar Uniunea Europeană să se ocupe de chestiuni de reconstrucţie şi umanitare. Potrivit ministrului spaniol, Uniunea Europeană nu se poate bucura de credibilitate în lume ca o “voce proprie şi unită în materie de securitate”.

Planul de acţiune european privind capacităţile militare

Înaltul reprezentant al UE pentru politică externă şi de securitate comună, Javier Solana, a apreciat în cadrul reuniunii de la Zaragoza că "Planul de acţiune european privind capacităţile militare" lansat în luna noiembrie 2001 se dovedeşte a fi un instrument "excelent" pentru a umple golurile existente în domeniul capacităţilor militare europene. Până în prezent, au fost create 16 grupuri de lucru pentru a analiza deficienţele şi pentru a identifica soluţiile posibile la nivel naţional şi multinaţional.

Planul de acţiune abordează, printre altele, chestiuni precum elicopterele de stat, mijloacele de recunoaştere, supraveghere şi informaţii, apărarea antirachetă, transportul strategic. Primul raport privind rezultatele obţinute va fi prezentat Comitetului Politic şi de Securitate (COPS) la 4 iunie a.c.

S-a mai subliniat importanţa fondurilor alocate apărării, în atingerea obiectivului privind îmbunătăţirea capacităţilor militare. Potrivit lui Javier Solana, cheltuielile legate de apărare au scăzut, în anii '90, în statele membre ale UE şi nu există indicii privind o creştere a acestora într-un viitor apropiat.

O altă chestiune evidenţiată o constituie necesitatea folosirii cu mai multă eficienţă a resurselor. “Cu resurse care, în total, reprezintă aproximativ jumătate din bugetul alocat de SUA, statele membre ale UE sunt departe de a produce jumătate din capacităţile militare americane”, a menţionat Javier Solana.

Potrivit Înaltului Reprezentant al UE pentru Politică Externă şi de Securitate Comună, "Cei 15" trebuie, totodată, să investească în pregătire, cercetare şi interoperaţionalitate.

O politică europeană comună în materie de armament

Preşedinţia spaniolă a UE le-a propus partenerilor europeni instituirea unei politici europene comune în materie de armament, care să contribuie la atingerea obiectivelor Politicii Europene de Securitate şi Apărare.

Principiile de bază ale noii politici ar urma să fie participarea voluntară a statelor membre, transparenţa, cooperarea şi coordonarea cu întreprinderi din domeniul industriilor, inclusiv din terţe ţări şi, mai ales, din SUA.

De asemenea, s-a sugerat şi micşorarea diferenţelor faţă de SUA în ceea ce priveşte cercetarea şi dezvoltarea, prin realizarea unor proiecte coordonate la nivel european.

Mobilizare în lupta împotriva terorismului

"Cei 15" au convenit asupra necesitaţii de a-şi mobiliza eforturile, în cadrul Politicii europene de securitate şi apărare, în lupta împotriva terorismului internaţional.

Amintind că premierul spaniol, Jose Maria Aznar, a lansat la începutul acestui an, o dezbatere pentru ca lupta împotriva terorismului să devină unul dintre obiectivele PESC, Federico Trillo-Figueroa a expus iniţiativele preşedinţiei spaniole a UE în materie.

În cadrul Convenţiei europene pentru pregătirea Conferinţei Interguvernamentale din 2004 ar urma să se propună eventuale reforme ale Tratatului UE, pentru ca, pe lângă misiunile umanitare şi de menţinere a păcii prevăzute pentru Forţa de Reacţie Rapidă a UE, aceasta să poată desfăşura şi misiuni militare şi să se implice în lupta împotriva terorismului internaţional. În acest context, Javier Solana a menţionat că, oricare ar fi noua formă a Tratatului, important este ca Uniunea să dispună cât mai curând de capacităţile militare necesare, fapt pentru care le-a cerut statelor membre "eforturi bugetare".

Toţi miniştrii apărării au insistat asupra necesităţii de a îmbunătăţi capacităţile şi de a mări investiţiile în domeniul apărării şi securităţii, pentru a se putea face faţă unor atacuri teroriste precum cele din 11 septembrie din SUA.

Printre măsurile practice care ar urma să fie impulsionate figurează cooperarea serviciilor de informaţii militare, coordonarea sistemelor de protecţie împotriva armelor de distrugere în masă nucleare, bacteriologice şi chimice, îmbunătăţirea protecţiei forţelor militare desfăşurate în misiuni umanitare.

Cooperarea UE-NATO

Pe baza deciziilor adoptate de UE şi NATO în 1999, se depun eforturi pentru stabilirea unei relaţii permanente şi eficiente între cele două organizaţii.

Se vizează stabilirea unui acord în domeniul securităţii în materie de schimb de informaţii şi acces al funcţionarilor UE şi ai statelor membre la structurile de planificare ale NATO; obţinerea unui sprijin, din partea experţilor Alianţei Nord-Atlantice, pentru dezvoltarea capacităţilor militare ale UE; definirea condiţiilor în care Uniunea ar putea avea acces la mijloacele şi capacităţile militare ale NATO, pentru a desfăşura şi conduce operaţiuni de gestionare a crizelor; definirea regimului relaţiilor instituţionale ale celor două organizaţii.

Înaltul Reprezentant al UE pentru Politica Externă şi de Securitate Comună a subliniat că buna cooperare cu NATO în Balcani trebuie să continue. “Trebuie să continuăm cooperarea noastră strategică”, a spus Javier Solana, care şi-a exprimat speranţa că problemele legate de acordul permanent dintre UE şi NATO să se poată soluţiona cât mai repede. După cum s-a convenit la Consiliul European de la Barcelona (15-16 martie a.c.), Javier Solana va stabili contactele necesare la nivel înalt, împreună cu preşedinţia spaniolă a UE, pentru a obţine un rezultat pozitiv în acest sens.

Ministrul grec al apărării, Yannos Papantoniou, a afirmat că problema care împiedică încheierea unui acord cu NATO "nu este bilaterală" (Grecia-Turcia), ci europeană, şi aceasta “trebuie să fie soluţionată în cadrul instituţional”.

Potrivit ministrului elen, pentru a se ajunge la un compromis, trebuie să fie îndeplinite două condiţii: pe de o parte, menţinerea "autonomiei de decizie a Uniunii Europene", în special în viitoarele operaţiuni militare în care UE va acţiona cu propriile mijloace fără a recurge la cele ale NATO; pe de altă parte, "echivalenţa" drepturilor şi obligaţiilor pe care le au partenerii comunitari şi terţele ţări care doresc să participe la apărarea europeană. Y. Papantoniou a explicat că, pentru Grecia, ar însemna un "dezechilibru" faptul că terţe ţări (Turcia) să invoce "interese naţionale" pentru a putea interveni în procesul de luare a deciziilor în cadrul UE.

Misiune a UE în Balcani

Miniştrii apărării ai statelor din spaţiul comunitar şi Înaltul reprezentant al UE pentru politică externă şi de securitate comună au studiat posibilitatea ca Uniunea Europeană să înlocuiască NATO în misiunea de asigurare a protecţiei observatorilor civili internaţionali aflaţi în Macedonia ("Amber Fox"), începând din această toamnă.

În cadrul conferinţei de presă finale, Javier Solana a spus că, pentru aceasta, este necesară încheierea acordului permanent cu NATO. “Vom ajunge la o soluţie pentru ca, pentru prima dată, UE să îşi asume singură operaţiuni de menţinere a păcii, folosind mijloace ale Alianţei Nord-Atlantice”, a concluzionat acesta.

 

7. Alegerile parlamentare din Ucraina 

 

La finalul unei campanii criticate de către mass-media occidentală, peste 38 de milioane de ucraineni au fost chemaţi la urne, la 31 martie a.c., pentru alegeri legislative ce ar trebui, conform analiştilor, să consolideze poziţia preşedintelui Leonid Kucima, afectată de recente scandaluri interne.

Ucrainenii au fost chemaţi la urne pentru a-i desemna pe cei 450 de deputaţi ai Parlamentului monocameral, pentru un mandat de patru ani. Conform legii electorale, 225 dintre cei 450 de parlamentari sunt aleşi prin scrutin porporţional pe liste de partid. Cealaltă jumătate este constituită din deputaţi aleşi prin scrutin majoritar simplu în fiecare dintre cele 225 de circumscripţii electorale.

În jur de o mie de observatori internaţionali şi peste 750.000 de reprezentanţi ai diferitelor forţe politice ucrainene, un număr-record pentru Ucraina, au supravegheat votul, după o campanie electorală ce a stârnit nelinişte liderilor Statelor Unite, Organizaţiei pentru Securitate şi Coperare în Europa, Consiliului Europei şi chiar politicienilor ucrainieni (Mikola Şkrybliak, candidat în alegerile legislative din Ucraina, a fost omorît prin împuşcare de către autori necunoscuţi, în preziua scrutinului, la Ivano-Frankivsk).

Nucleul dur al forţelor proprezidenţiale, coaliţia de centru "Pentru o Ucraină unită" şi simpatizanţii acesteia, ar urma să obţină circa 150 de locuri din totalul de 450 câte numără Parlamentul de la Kiev, apreciază Volodimir Malinkovici, directorul Institutului de cercetări politice. Această mişcare, condusă de şeful administraţiei prezidenţiale, Volodimir Litvin şi de premierul Anatoli Kinakh, va putea să se sprijine pe mai multe partide mici, în special pe "Verzi" şi "Femeile pentru viitor". “Datorită unui joc de alianţe, L. Kucima va controla cel puţin 30% din Parlament şi va putea astfel să se apere faţă de orice tentativă de destituire”, a declarat Iuri Svitnenko, membru al Asociaţiei tinerilor politologi.

Uniunea Europeană şi Statele Unite au subliniat importanţa unui vot liber pentru reinstaurarea încrederii lor în puterea de la Kiev, încredere pierdută după scandalurile izbucnite: uciderea în anul 2000 a jurnalistului din opoziţie Gheorghi Gongadze şi deschiderea unei anchete legată de asasinarea a doi deputaţi, Evhen Şcerban, în 1996, şi Vadim Hetman, în 1998.

L. Kucima a dezminţit cu fermitate toate aceste acuzaţii şi s-a angajat să garanteze personal caracterul democratic al alegerilor care au avut loc în această fostă republică sovietică.

Pe parcursul campaniei electorale, observatorii occidentali şi ucraineni au denunţat unele abuzuri de putere, în special restrângerea accesului la mass-media şi directivele administrative prin care li se ordonă angajaţilor din sectorul public să voteze în favoarea partidelor proprezidenţiale.

Marile teme abordate în cursul campaniei nu au reprezentat o noutate: s-a vorbit despre reducerea impozitelor, majorarea veniturilor, lupta împotriva corupţiei şi asigurarea dezvoltării economice. Comuniştii s-au pronunţat, în plus, în favoarea unei uniuni Rusia-Belarus-Ucraina şi împotriva vînzării terenurilor agricole. 

Analiştii au apreciat, în campania electorală, prestaţia fostului premier Viktor Iuşcenko, care se detaşează ca un interlocutor de marcă la conducerea blocului liberal "Ucraina noastră", creditat cu 100-130 de locuri în viitorul Parlament. Şef al unui Guvern de orientare liberală, în perioada decembrie 1999-aprilie 2001, acesta a reuşit să redreseze economia Ucrainei până la destituirea sa organizată în secret de preşedintele L. Kucima. Odată ajuns în Parlament, capacitatea lui V. Iuşcenko de a continua reformele demarate rămâne nesigură. “Nici o grupare nu va deţine majoritatea absolută şi nu va exista un adevărat elan liberal înainte de alegrile prezidenţiale din anul 2004”, a afirmat Igor Jdanov, membru al Centrului Razumkov pentru cercetări politice.

Potrivit sondajelor realizate înaintea scrutinului, în opinia observatorilor, stânga va fi marele înfrânt al alegerilor legislative, estimându-se că reprezentarea în Parlament a comuniştilor nu va depăşi 80 de deputaţi, faţă de 113 în prezent.

Principalele formaţiuni politice ai căror reprezentanţi au participat la acest scrutin sunt următoarele:

- Coaliţia de centru "Pentru o Ucraină unită";

- Blocul liberal "Ucraina noastră";

- Partidul Comunist;

- Partidul Socialist;

- Partidul Social Democrat Unit; 

- Blocul Iulia Timoşenko; 

- Blocul Nathalia Vitrenko; 

- Partidul Verzilor;

- "Femeile pentru viitor";

- Partidul Muncii;

- Blocul de opoziţie "Timoşenko". 

“Autorităţile ucrainene nu au înregistrat fraude în timpul scrutinului legislativ”, a anunţat un membru al Comisiei electorale centrale ucrainene (CEC), Iuri Danilevski. Şeful CEC, Mihailo Riabeţ, a precizat faptul că au fost raportate unele nereguli, dar care nu vor putea influenţa rezultatele votului.

Conform datelor CEC, 65,22% dintre alegătorii ucraineni, adică 24,2 milioane de persoane, au mers la urne pentru a-i alege pe cei 450 de deputaţi din noul Parlament.

Potrivit rezultatelor publicate de CEC, blocul liberal "Ucraina noastră" a obţinut 24,3%, Partidul Comunist 20,24%, Coaliţia de centru "Pentru o Ucraină unită" 10,6%, Partidul Socialist 7,16%, Partidul Social Democrat Unit 6,13%, Blocul Iulia Timoşenko 6%, Blocul Nathalia Vitrenko 3,24%, "Femeile pentru viitor" 2,1% iar Partidul Verzilor 1,3%. 

Potrivit Comisiei, coaliţia liberală "Ucraina noastră" a obţinut 112 locuri în viitorul Parlament, Blocul "Pentru o Ucraină unită", care îl susţine pe preşedintele L. Kucima, a obţinut 101 mandate, iar Partidul Comunist nu au reuşit să obţină decât 66 de locuri, faţă de 113 în precedenta legislatură.

În Parlament vor fi reprezentate şi câteva partide sau coaliţii mai mici, printre care socialiştii (24 de mandate), coaliţia de opoziţie a fostului vicepremier Iulia Timoşenko (21 de mandate) şi Partidul social democrat unit (24 de mandate). Dintre ceilalţi nouă deputaţi aleşi prin vot majoritar, 4 se prezintă ca membri ai Uniunii democratice iar 5 sunt membri ai altor formaţiuni politice. Din viitorul Parlament vor face parte şi 93 de deputaţi independenţi.

Întrucât nici una dintre formaţiunile participante la alegeri nu a obţinut majoritatea locurilor, analiştii apreciază că Parlamentul ucrainean se va transforma "într-o arenă a luptei politice de gladiatori".

Potrivit opiniilor analiştilor ucraieneni, rezultatele scrutinului reduc foarte clar şansele lui Leonid Kucima în încercarea acestuia de a obţine un al treilea mandat în fruntea statului în anul 2004, în timp ce destituirea sa din funcţie înainte de această dată, care necesită sprijinul a trei sferturi din Rada Supremă (338 de deputaţi), va fi destul de dificilă.

